**Noapte de august**

*George Topârceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Alfred de Musset)

 Muza

Ridică-te, poete ! Ia-ti lira si suspină.

 Poetul

Dar n-am nici gaz in lampă, nici praf de zacherlină.

 Muza

Ridică-te, poete si cîntă cînd îti spun !

 Poetul

N-ai prea găsit, o, Muză, momentul oportun !...

Ca fata cînd e prinsă în jbuciumări secrete,

Mă-ntorc si stau o clipă cu fata la părete,

Apoi pe partea dreaptă din nou si iar tresar...

L-am prins ! Am prins dusmanul. Un singur exemplar

Din cîti m-atacă noaptea, cu hotărîrea fermă

Să-mi perforeze toată sărmana epidermă !...

S-a isprăvit cu tine, făptură săltăreată !

Eu nu pot să justific obscura ta vieată,

Ci doar mă uit la tine si indignat mă mir

De unde-ti vin aceste instincte de vampir,

Această-nversunare nebună, fără scop ?

De ce existi ? Si care destoinic Mizantrop

Te-a inventat ?... Răspunde-mi, căci dacă mă decid

Să te trimit ad patres...

 Muza

 Devii insecticid !

Si stingi într-însul raza eternă de lumină

Ce tremură în toate tiparele de tină,

În forme vii de floare, de om si de insectă...

 Poetul

Pe tine nu te muscă....

 Muza

 Pe mine mă respectă.

 Poetul

O, da, tu esti abstractă... Dar eu, sărman poet,

De cîte ori nu blestem că sunt asa concret !

De-as fi si eu ca tine un mit, un artificiu,

As ignora desigur acest infam supliciu.

M-as regăsi cu tine în propriul meu mediu,

As crede că din viată mă aflu în concediu...

 Muza

O, mai încet !

 Poetul

 Răspunde, platonică amantă,

De ce mi-ai pus în mînă o pană diletantă ?

 Muza

Să-mbraci în haină nouă simtirea ta bogată,

În versurile tale o inimă să bată

Si lacrimi, din obscura durerii adîncime,

Ca niste diamante sa strălucească-n rime.

Cultivă stilul simplu si epitetul rar,

Apoi, uimit tu însuti, trimite la tipar

O carte amuzantă si plină, ca un stup,

De cugetări subtile...

 Poetul

 Pardon că te-ntrerup,

Dar simt că iar mă-nteapa...

 Muza

 In forma ideală,

Impersonal arată-ti durerea personală

Si-n sfera artei pure, uitîndu-te pe tine...

 Poetul

Vrei să-m expun amorul si inima-n vitrine ?

Să pîngăresc în lume secretul meu tezaur,

Să-mi trîmbitez iubirea în trîmbite de aur ?

Si cînd în juru-mi creste o larmă ne-ntreruptă

De glasuri de durere si strigăte de luptă, -

Eu să rămîn deoparte, cu ochii cătră stele,

În turnul de ivoriu al visurilor mele ?...

Mai bine piară-n germen imaculatul tom !

 Muza

Dar nu uita, poete, că esti poet.

 Poetul

 Sunt om.

 Muza

Pardon ! Te rog, dă-mi voie...

 Poetul

 Polemică desartă:

Eu simt că iar mă-nteapă !

 Muza

 Vreau artă pentru artă.